**Informatīvais ziņojums "Par juridisko personu maksātnespējas procesa dokumentu nodošanu glabāšanā arhīvā"**

Saskaņā ar Maksātnespējas likuma 65. panta 13. punktu pēc juridiskās personas maksātnespējas procesa pasludināšanas maksātnespējas procesa administrators (turpmāk – administrators) nodod glabāšanā valsts arhīvam parādnieka dokumentus, tajā skaitā parādnieka rīkojumus par personālsastāvu, parādnieka personālsastāva rīkojumu reģistrācijas žurnālu (reģistru), parādnieka darbinieku darba līgumus, ar kuriem izbeigtas darba tiesiskās attiecības, un darba grāmatiņas, parādnieka dokumentus par sociālā nodokļa maksājumiem līdz 1997. gada 1. janvārim un darbā notikušo nelaimes gadījumu izmeklēšanas aktus vai atzinumus un izmeklēšanas materiālus. Saskaņā ar Maksātnespējas likuma 120. panta ceturto daļu administratoram ir pienākums piecu dienu laikā pēc tam, kad saņemts tiesas lēmums par procesa pabeigšanu, valsts arhīva izziņu par parādnieka dokumentu nodošanu glabāšanā pievienot pieteikumam Latvijas Republikas Uzņēmumu reģistram (turpmāk – Uzņēmumu reģistrs) par parādnieka izslēgšanu no attiecīgā reģistra.

Saskaņā ar Arhīvu likuma 22. panta 8. punktu Latvijas Nacionālajam arhīvam (turpmāk – arhīvs) ir tiesības sniegt Ministru kabineta noteiktos maksas pakalpojumus, un to izcenojumus noteic Ministru kabineta 2013. gada 17. septembra noteikumi Nr. 857 "Latvijas Nacionālā arhīva publisko maksas pakalpojumu cenrādis".

Līdz ar to, nododot dokumentus valsts glabāšanā arhīvā, administratoram ir jāmaksā par dokumentu nodošanu un attiecīgas izziņas saņemšanu saskaņā ar norādītajā cenrādī noteikto izcenojumu, jo normatīvais regulējums neparedz arhīva tiesības daļēji vai pilnīgi atbrīvot administratoru no normatīvajos aktos noteikto maksājumu veikšanas atkarībā no parādnieka aktīvu apmēra vai maksātnespējas procesa finansējuma apmēra un avotiem.

Līdz ar to dokumentu nodošanai glabāšanā arhīvā un arhīva izziņas saņemšanai ir nepieciešami finanšu līdzekļi. Atbilstoši Maksātnespējas likuma 170. panta otrās daļas 4. punktam izdevumus, kas saistīti ar lietu nodošanu arhīvā, iekļauj juridiskās personas maksātnespējas procesa izdevumos.

Izdevumus, kas saistīti arī ar lietu nodošanu arhīvā, atbilstoši Maksātnespējas likuma 168. pantam jāsedz no parādnieka mantas vai no maksātnespējas procesa depozīta, ja no parādnieka mantas nav iespējams segt juridiskās personas maksātnespējas procesa izmaksas. Atbilstoši Maksātnespējas likuma 118. panta pirmajai daļai juridiskās personas maksātnespējas procesa izmaksas tiek segtas pirms kreditoru prasījumu apmierināšanas.

Ar norādīto regulējumu ir saistītas vairākas praktiskas problēmas.

1. Parādnieka naudas līdzekļi ne vienmēr ir pietiekoši, lai pilnībā segtu visus maksātnespējas procesa izdevumus, tostarp ar lietu nodošanu arhīvā saistītos, turklāt šie izdevumi var sasniegt ievērojamas summas (pat vairāku tūkstošu *euro* apmērā)[[1]](#footnote-2). Atbilstoši Maksātnespējas likumam administratoram no saviem personīgajiem līdzekļiem nav jāfinansē juridiskās personas maksātnespējas process. Līdz ar to galvenā problēma, nododot dokumentus glabāšanā arhīvā, ir finanšu līdzekļu trūkums maksātnespējas procesā.

2. Vienlaikus arhīvu ne vienmēr apmierina tas, kā administratori ir sakārtojuši valsts glabāšanā arhīvā nododamos dokumentus, un arhīvs tos atkārtoti sakārto atbilstoši arhīvu jomu reglamentējošo normatīvo aktu prasībām, par to prasot veikt attiecīgu samaksu[[2]](#footnote-3).

3. Ja maksātnespējīgā uzņēmumā tika nodarbināts liels darbinieku skaits, dokumentu nodošanas glabāšanā arhīvā izmaksas sastāda ievērojumu daļu no kopējām maksātnespējas procesa izmaksām, turklāt administratoram jāsedz dokumentu nodošanas glabāšanā izmaksas arī t.s. "tukšajos" uzņēmumos, kuru vienīgais finansēšanas avots ir maksātnespējas procesa depozīts.

Jānorāda, ka maksātnespējas procesa depozīts juridiskās personas maksātnespējas procesā tiek novirzīts gan maksātnespējas procesa izmaksu, gan administratora atlīdzības segšanai. Līdz ar to esošā sistēma nemotivē administratoru nodot dokumentus glabāšanā arhīvā, kā rezultātā praksē bieži vien tiek konstatēti gadījumi, kad arhīvā nododamo dokumentu administratora rīcībā nav, jo atbilstoši administratora norādītajai informācijai tie sadeg, noslīkst vai nav nodoti administratoram. Šādi un citi iemesli tiek norādīti, lai saņemtu izziņu no arhīva, kas ir nepieciešama iesniegšanai Uzņēmumu reģistrā, lai izslēgtu subjektu no attiecīgā publiskā reģistra pēc maksātnespējas procesa pabeigšanas, procesā tiek iesaistīta arī Valsts policija. Sekojoši policija atsaka uzsākt kriminālprocesu un ar šo lēmumu administrators vēršas arhīvā, uz kā pamata tiek izsniegta izziņa no arhīva. Valstij, arhīva personā, ir mērķis saglabāt šos dokumentus, lai nodrošinātu iedzīvotājiem tiesību un interešu aizsardzību, piemēram, lai darbinieks, aizejot pensijā, saņemtu aprēķinu, kas atbilst viņa nostrādātajam darba stāžam (jāņem vērā, ka maksātnespējīga uzņēmuma rīcībā var būt dokumenti, kas var būtiski ietekmēt personas vecuma pensijas apmēru).

Vienlaikus jāņem vērā, ka dokumenti, kuri ir nododami arhīvā, ir būtiski sociāli tiesiskās izziņas (t.sk. par darbu, mācībām) sagatavošanā pēc privātpersonu pieprasījuma, it īpaši par laiku līdz 1997. gada 1. janvārim veikto sociālo nodokļu maksājumiem. Līdz 2013. gada 31. decembrim radītie galvenie darba attiecību dokumenti nepieciešami sociālās apdrošināšanas stāža pierādīšanai un arodslimību konstatēšanai, jo atsevišķas šajos dokumentos iekļautās ziņas (par profesiju, amatu, specialitāti) iepriekš privātpersonām nebija jāsniedz. Turklāt atsevišķi dokumenti var būt ar pastāvīgu arhīvisko vērtību, piemēram, uzņēmuma koplīgumi, kolektīvo darba strīdu lietas.

Līdz ar to arhīvs savu pienākumu izpildei aktīvi iesaistās dokumentu pieņemšanā no administratora, tostarp analizējot publiski pieejamo informāciju, izpēta, vai konkrētajam subjektam varētu būt dokumenti, kas nododami glabāšanā arhīvā un pieprasa dokumentus no administratoriem.

Ņemot vērā norādītās pienākumu izpildes problēmas, esošā situācija nesasniedz mērķi, kādam noteikts regulējums attiecībā uz dokumentu nodošanu arhīvā, jo arhīvam dokumenti bieži tiek nodoti nepilnīgi vai netiek nodoti vispār, un personām nav iespējams saņemt tām nepieciešamo informāciju, kas apliecinātu viņu profesionālās darbības laiku un darba gaitas pie konkrētā darba devēja.

Izvērtējot esošo situāciju un iespējamos problēmu risinājumus, tika secināts, ka vienīgais efektīvais risinājums šajā jautājumā ir tiesību piešķiršana administratoram juridiskās personas maksātnespējas procesos nodot dokumentus glabāšanā arhīvā bez maksas.

Tāpēc ar 2021. gada 15. jūnija likumu "Grozījumi Maksātnespējas likumā"[[3]](#footnote-4) Maksātnespējas likuma 27. panta pirmā daļa papildināta ar 5. punktu, nosakot, ka administratoram ir tiesības nodot glabāšanā valsts arhīvam parādnieka dokumentus bez maksas. Tāpat izslēgts 170. panta otrās daļas 4. punkts, līdz ar to juridiskās personas maksātnespējas procesa izdevumos vairs neiekļaujot izdevumus, kas saistīti ar lietu nodošanu arhīvā. Maksātnespējas likuma pārejas noteikumi papildināti ar 72. punktu, nosakot, ka grozījumi šā likuma 27. panta pirmās daļas 5. punktā un 170. pantā, ar kuriem noteiktas administratora tiesības nodot glabāšanā valsts arhīvam parādnieka dokumentus bez maksas, stājas spēkā 2022. gada 1. janvārī.

Ņemot vērā, ka arhīvam šo dokumentu pieņemšana un saglabāšana rada izmaksas, ir nepieciešams rast šo izmaksu finansēšanas avotu.

Saskaņā ar likuma "Par darbinieku aizsardzību darba devēja maksātnespējas gadījumā" 6. panta otro daļu uzņēmējdarbības riska valsts nodevu (turpmāk – URVN) par nodrošinājumu darbinieku prasījumu apmierināšanai no darbinieku prasījumu garantiju fonda līdzekļiem, kā arī par maksātnespējas jomu regulējošā likumā noteiktiem mērķiem maksā visi darba devēji, kuriem var tikt pasludināta maksātnespēja. Ņemot vērā minēto, URVN daļu ir iespējams novirzīt arhīvam minēto izmaksu segšanai.

Tieslietu ministrijas budžeta apakšprogrammā 06.05.00 "Maksātnespējas procesa izmaksas", kas arī veidojās no URVN ieņēmumiem, ir izveidojies maksas pakalpojumu un citu pašu ieņēmumu naudas līdzekļu atlikums (turpmāk – naudas līdzekļu atlikums) 840 664 *euro* apmērā, kas paredzēts izmaksu segšanai procesos, kas pasludināti līdz 2010. gada 31. oktobrim, un uz 2021. gada 13. jūliju tādi ir 10 procesi. Pat pieņemot, ka visos 10 procesos būs jāsedz maksātnespējas procesa izmaksas, attiecīgajā apakšprogrammā izveidojušais uzkrājums ir pietiekams, lai to varētu novirzīt citiem maksātnespējas jomu regulējošā likumā noteiktiem mērķiem.

Lai risinātu izveidojušos situāciju, ir iespējams no budžeta apakšprogrammas 06.05.00 "Maksātnespējas procesa izmaksas" naudas līdzekļu atlikuma 100 000 *euro* apmērā, katru gadu no 2022. gada līdz 2029. gadam novirzīt arhīvam (Kultūras ministrijas budžeta programma 21.00.00 "Kultūras mantojums"), lai nodrošinātu dokumentu pieņemšanu bez maksas no administratoriem juridisko personu maksātnespējas procesos.

Finansējums arhīva izdevumu segšanai tiks piešķirts transfertu veidā, pārskaitot līdzekļus no Tieslietu ministrijas budžeta apakšprogrammas 06.05.00 "Maksātnespējas procesa izmaksas" uz Kultūras ministrijas budžeta programmu 21.00.00 "Kultūras mantojums", viena uzņēmuma dokumentu pieņemšanai 100 *euro* apmērā, neatkarīgi no nododamo dokumentu skaita.

Informatīvajā ziņojumā minētais nav attiecināms uz tādiem juridiskās personas maksātnespējas procesiem, kuros nav glabāšanā arhīvā nododamu dokumentu, bet ir nepieciešams saņemt arhīva izziņu, lai to iesniegtu Uzņēmumu reģistram parādnieka izslēgšanai no attiecīgā reģistra.

Vienlaikus, lai nodrošinātu caurskatāmību līdzekļu izmantošanā saistībā ar dokumentu pieņemšanu glabāšanā arhīvā no administratoriem juridisko personu maksātnespējas procesos bez maksas, arhīvam līdz nākamā gada janvāra beigām būs jāiesniedz Maksātnespējas kontroles dienestam atskaite par procesu skaitu, kuros ir pieņemti dokumenti. Un, ja novirzītā summa ir lielāka par procesu skaitu (plānoti 1 000 procesi gadā), tad neiztērētais finansējums paliek kā avansa maksājums nākamajam gadam.

Papildu finansējums likumprojektā paredzēto normu īstenošanai nebūs nepieciešams, jo no 2022. gada līdz 2029. gadam Kultūras ministrijas budžeta programmai 21.00.00 "Kultūras mantojums" nepieciešamais finansējums arhīva izdevumu segšanai tiks nodrošināts no Tieslietu ministrijas budžeta apakšprogrammas 06.05.00 "Maksātnespējas procesa izmaksas" naudas līdzekļu atlikuma, bet turpmākos gadus no URVN daļas 100 000 *euro* apmērā gadā, kas būs jāņem vērā sagatavojot ikgadējo URVN noteikumu projektu turpmākajiem gadiem.

**Finansiālais pamatojums**

Finansiālais pamatojums augstāk minētajam ir naudas līdzekļi, kas ir uzkrāti apakšprogrammas 06.05.00 "Maksātnespējas procesa izmaksas" iepriekšējo gadu atlikumā. Uz 2021. gada 1. jūniju naudas līdzekļu atlikums ir 840 664 *euro* apmērā.

Atbilstoši 2020. gada 25. augusta Ministru kabineta pieņemtajam informatīvajam ziņojumam "Par uzņēmējdarbības riska valsts nodevas sadalījumu 2021. - 2023. gadam", maksātnespējas procesu izmaksu turpmāko gadu nodrošinājums ir apakšprogrammas 06.05.00 "Maksātnespējas procesa izmaksas" iepriekšējo gadu atlikumus, no kura 2022. gadā būs nepieciešami 4 216 *euro*, 2023. gadā 3 505 *euro*, 2024. gadā 3 505 *euro*.

Starpību 829 438 *euro* apmērā sākot ar 2022. gadu un līdz 2029. gadam var novirzīt dokumentu nodošanai glabāšanā arhīvā, ik gadu 100 000 *euro* apmērā.

Tabula

**Budžeta apakšprogrammas kopsavilkums 2022. – 2024. gadam**

|  |
| --- |
| **Budžeta apakšprogrammas kopsavilkums 2022. – 2024. gadiem** |
|   | **Pamatbudžeta bāze 2022. gadam** | **izmaiņas** **(+, -)** | **Precizētais 2022. gada plāns** | **Pamatbudžeta bāze 2023. gadam** | **izmaiņas (+, -)** | **Precizētais 2023. gada plāns** | **Pamatbudžeta bāze 2024. gadam** | **izmaiņas (+, -)** | **Precizētais 2024. gada plāns** |
|
|
| 1 | 2 | 3 | 4 | 5 | 6 | 7 | 8 | 9 | 10 |
| **06.05.00 "Maksātnespējas procesa izmaksas"** |
| **Resursi izdevumu segšanai** | **50** |  | **50** | **50** |  | **50** | **50** |  | **50** |
| Ieņēmumi no maksas pakalpojumiem un citi pašu ieņēmumi – kopā, t.sk. | 50 |  | 50 | 50 |  | 50 | 50 |  | 50 |
| Atgūtie līdzekļi | 50 |  | 50 | 50 |  | 50 | 50 |  | 50 |
| Izdevumi – kopā | **4 266** | **100 000** | **104 266** | **3 555** | **100 000** | **103 555** | **3 555** | **100 000** | **103 555** |
| Uzturēšanas izdevumi | 4 266 | 100 000 | 104 266 | 3 555 | 100 000 | 103 555 | 3 555 | 100 000 | 103 555 |
| Subsīdijas, dotācijas un sociālie pabalsti | 4 266 |  | 4 266 | 3 555 |  | 3 555 | 3 555 |  | 3 555 |
| Subsīdijas un dotācijas | 4 266 |  | 4 266 | 3 555 |  | 3 555 | 3 555 |  | 3 555 |
| Transferti, uzturēšanas izdevumu transferti |  | 100 000 | 100 000 |  | 100 000 | 100 000 |  | 100 000 | 100 000 |
| Finansiālā bilance | -4 216 | -100 000 | -104 216 | -3 505 | -100 000 | -103 505 | -3 505 | -100 000 | -103 505 |

**Nepieciešamie Ministru kabineta lēmumi un turpmākā rīcība**

Lai nodrošinātu juridisko personu maksātnespējas procesa dokumentu nodošanu glabāšanā arhīvā bez maksas, nepieciešams pieņemt šādus Ministru kabineta lēmumus:

1. Lai nodrošinātu dokumentu pieņemšanu bez maksas no administratoriem juridisko personu maksātnespējas procesos, atbalstīt Tieslietu ministrijas priekšlikumu noteiktās apropriācijas izmaiņām valsts budžeta izpildes procesā veikto valsts pamatbudžeta savstarpējo transfertu izmantošanai 100 000 *euro* apmērā katru gadu no 2022. gada līdz 2029. gadam no Tieslietu ministrijas apakšprogrammas 06.05.00 "Maksātnespējas procesa izmaksas" tās ietvaros veicot pārdali starp izdevumu kodiem atbilstoši ekonomiskajām kategorijām, uz Kultūras ministrijas budžeta programmu 21.00.00 "Kultūras mantojums".

2. Lai nodrošinātu līdzekļu izmantošanas caurskatāmību, nepieciešams uzdot Latvijas Nacionālajam arhīvam ar 2023. gadu un turpmāk katru gadu līdz janvāra beigām iesniegt Maksātnespējas kontroles dienestam atskaiti par juridiskās personas maksātnespējas procesu skaitu, kuros bez maksas ir pieņemti dokumenti no administratoriem.

Turpmākā Tieslietu ministrijas rīcība pēc Ministru kabineta lēmumu pieņemšanas:

Lai nodrošinātu ar dokumentu nodošanu glabāšanā arhīvā saistīto izmaksu segšanu, Tieslietu ministrija iesniegs Finanšu ministrijā priekšlikumu palielināt maksas pakalpojumu un citu pašu ieņēmumu naudas līdzekļu atlikumu izmantošanai apakšprogrammā 06.05.00 "Maksātnespējas procesa izmaksas" 2022.-2029. gadam 100 000 *euro* apmērā, lai nodrošinātu transferta pārskaitījumu Kultūras ministrijai (Latvijas Nacionālajam arhīvam) dokumentu pieņemšanai no administratoriem juridisko personu maksātnespējas procesos bez maksas.

Saistībā ar nepieciešamajiem Ministru kabineta lēmumiem ir sagatavots un informatīvajam ziņojumam pievienots Ministru kabineta sēdes protokollēmuma projekts.

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs

Priednieks 67099106

normunds.priednieks@mkd.gov.lv

1. Piemēram, SIA "Ogres Televīzija" maksātnespējas procesā arhīvs bija aicinājis administratoru nodot glabāšanai arhīvam saimnieciskās darbības rezultātā vairāku gadu garumā sagatavotos audiovizuālos materiālus, kas atbilstoši provizoriskajam aprēķinam sastādīja vairāk nekā tūkstoti eiro, ņemot vērā to, ka administratore pati veica sagatavošanas darbus ierakstu nodošanai arhīvam – iepirkusi datu nesējus un ar pārinieka pārstāvja palīdzību veica audiovizuālos materiālu ierakstīšanu. Tāpat dokumentu nodošanas izmaksas VSIA "Vides projekti" maksātnespējas procesā kopumā sastādīja ap 3000 eiro. [↑](#footnote-ref-2)
2. Ministru kabineta 2012. gada 6. novembra noteikumu Nr. 749 "Kārtība, kādā nodod dokumentus pastāvīgā valsts glabāšanā Latvijas Nacionālajā arhīvā" 15. punkts noteic, ja valsts glabāšanā arhīvā nododamie dokumenti nav sakārtoti un aprakstīti atbilstoši arhīvu jomu reglamentējošo normatīvo aktu prasībām, attiecīgā institūcija vai privātpersona sedz izdevumus par pastāvīgā valsts glabāšanā nododamo dokumentu sakārtošanu un aprakstīšanu. [↑](#footnote-ref-3)
3. 2021. gada 15. jūnija likums "Grozījumi Maksātnespējas likumā". Publicēts oficiālajā izdevumā "Latvijas Vēstnesis", 28.06.2021., Nr. 121B <https://www.vestnesis.lv/op/2021/121B.16>. [↑](#footnote-ref-4)